Document ID: 31997D0365

Komisijas Lēmums
(1997. gada 26. marts),
ar ko izveido to trešo valstu uzņēmumu pagaidu sarakstus, no kuriem dalībvalstis atļauj ievest produktus, kas gatavoti no liellopu, cūku, zirgu dzimtas dzīvnieku, aitu un kazu gaļas
(Dokuments attiecas uz EEZ)
(97/365/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. jūnija Lēmumu 95/408/EK par nosacījumiem to trešo valstu uzņēmumu pagaidu sarakstu izveidošanai pārejas posmam, no kuriem dalībvalstīm atļauts ievest konkrētus dzīvnieku izcelsmes produktus, zvejniecības produktus vai dzīvas gliemenes [1], kas grozīts ar Lēmumu 97/34/EK [2], un jo īpaši tā 2. panta 1. punktu,
tā kā ar Padomes Lēmumu 79/542/EEK [3], kurā jaunākie grozījumi izdarīti ar Komisijas Lēmumu 97/160/EK [4], ir izveidots to trešo valstu saraksts, no kurām dalībvalstis atļauj ievest gaļas produktus;
tā kā daudzām valstīm, kas ietvertas minētajā sarakstā, dzīvnieku veselības un veterinārās sertifikācijas prasības gaļas produktu ievešanai ir noteiktas Komisijas Lēmumā 91/449/EEK [5], kurā jaunākie grozījumi izdarīti ar Lēmumu 96/92/EK [6];
tā kā Komisija no atsevišķām trešām valstīm ir saņēmusi uzņēmumu sarakstus ar garantijām, ka tie pilnībā atbilst Kopienas veselības aizsardzības prasībām un ka gadījumā, ja kāds uzņēmums tām vairs neatbilst, tā eksporta darbību uz Eiropas Kopienu var pārtraukt;
tā kā Komisija nav varējusi pārliecināties, ka visās attiecīgajās trešās valstīs to uzņēmumi atbilst Kopienas prasībām un ka kompetento iestāžu sniegtās garantijas ir spēkā;
tā kā, lai nepieļautu tirdzniecības pārtraukšanu ar gaļas produktiem no minētajām valstīm, ir jāpiešķir tām papildu periods, kurā dalībvalstis var turpināt gaļas produktu ievešanu no to atzītajiem uzņēmumiem; tā kā minētajā papildu periodā Komisija saņems no minētajām valstīm vajadzīgās garantijas, lai varētu attiecīgās valstis pievienot šim sarakstam saskaņā ar Lēmumā 95/408/EK izklāstīto procedūru;
tā kā, minētajam periodam beidzoties, tām trešām valstīm, kas nebūs nosūtījušas savu uzņēmumu sarakstus, saskaņā ar Kopienas noteikumiem vairs nebūs atļauts izvest gaļas produktus uz Kopienu;
tā kā tādēļ dalībvalstu pienākums būs pašām pārliecināties, ka uzņēmumi, no kuriem tās ieved gaļas produktus, atbilst tādām prasībām ražošanai un laišanai tirgū, kas ir ne mazāk stingras kā Kopienas prasības;
tā kā tādējādi attiecībā uz dažām valstīm var izveidot gaļas produktu ražotājuzņēmumu pagaidu sarakstus;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
1. Dalībvalstis atļauj ievest produktus, kas gatavoti no liellopu, cūku, zirgu dzimtas dzīvnieku, aitu un kazu gaļas, no tiem uzņēmumiem, kuri minēti šā lēmuma pielikumā.
2. Līdz 1997. gada 31. jūlijam dalībvalstis var atļaut ievest produktus, kas gatavoti no liellopu, cūku, zirgu dzimtas dzīvnieku, aitu un kazu gaļas, no to trešo valstu uzņēmumiem, kuras nav iekļautas šā lēmuma pielikumā.
3. Uz gaļas produktu ievešanu turpina attiekties citi Kopienā pieņemtie veterinārie noteikumi.
2. pants
Šo lēmumu piemēro no 1997. gada 1. aprīļa.
3. pants
Šis lēmums ir adresēts dalībvalstīm.
Briselē, 1997. gada 26. martā

Labels: 3
17
5